#  Aktivt medborgerskab – hvad skal der til for at borgerne tager aktivt del?

Artiklen henvender sig til dig, som arbejder med undervisning og samfundsudvikling herunder aktivt medborgerskab og social-innovation.

Artiklen beskriver de observationer og resultater, der er fremkommet efter tre måneders deltagelse og undersøgelse gennemført i den social økonomiske virksomhed og forening Sager der Samler (SDS) (f. Sager der samler, u.å). SDS arbejder med aktivt medborgerskab og social innovation, og har som mål at støtte initiativer der samler mennesker på tværs af sædvanlige skel om at løse samfundsudfordringer gennem fælles handling og læring.

**Baggrund**

Flere beskriver de øjeblikkelige kriser, som værende enorme; klimaforskere laver omfattende forskning med dystopiske resultater, store flygningestrømme bevæger sig på grund af krig, utryghed og ulighed (Scharmer, 2009, s. 3). Alle disse kriser og udfordringer ser umiddelbart ikke ud til at kunne løses med de selvsamme værktøjer, som har skabt dem. Systemerne er under pres. Ældrebefolkningen stiger, velfærdsydelser falder bort, og der er hverken hænder eller økonomi til at løfte de fremtidige opgaver (Hildebrandt, 2014, s. 168).

Presset på velfærdssystemet har fået offentlige og private organisationer til at nytænke organisationsmodeller, som involverer borgere og skaber samarbejde på tværs til løsning af de fremtidige udfordringer (Torfing, Sørensen, & Aagard, 2014, 15-35). Et af de begreber, som har fornyet fokus er aktivt medborgerskab, som en del af løsningen. Ønsker man at involvere og motivere borgere til at tage aktiv del, rejser der sig en række spørgsmål, som f.eks. hvad er aktivt medborgerskab? Hvordan tager man aktiv del? Hvordan involveres borgere i samfundet?

Formålet med artiklen er derfor at bidrage med viden og erfaringer fra mit arbejde hos SDS, som kan støtte organisationer, foreninger og privates arbejde med aktivt medborgerskab, som tager del i samfundsmæssige forandringer. Jeg kommer med et bud på en model for social innovation, som kan bruges som et procesværktøj i arbejdet med aktivt medborgerskab. Modellen adskiller sig væsentligt fra en traditionel projekt-proces med fokus på mål, økonomi, styring og deadlines (Olsson, 2008, s. 49-83).

**Aktivt medborgerskab**

Sociologen T.H Marshall har defineret medborgerskab som

*”Medborgerskab er en status, der er givet til dem, der er fuldgyldige medlemmer af et samfund. Alle, som besidder denne status, er lige med hensyn til rettigheder og pligter, som denne status giver*” (Korsgaard, 2004, s. 7).

Denne definition fordrer, at borgeren er fuldgyldig medlem af samfundet, men hvordan bliver man det? Kan man skabe rammer så alle bliver fuldgyldige medlemmer?

Hos SDS handler det om at gøre mennesker til fuldgyldige medlemmer af SDS-konteksten og i samfundet. Dette sker gennem at støtte mennesker, som tager *sagen i egen hånd* og forsøger at løse de udfordringer, som de erfarer i deres liv (f. Sager der samler, u.å).

Jeg har undersøgt deltagernes udbytte af det aktive medborgerskab i SDS. Udbyttet kan beskrives som empowerment eller transformativ læring (Mezirow, 2009). Det vil sige, at deltagerne opnår mere ”power” eller kraft til at kunne handle på deres egne udfordringer (Brok, Lundemark Andersen, & Mathiasen, 2000). Udbyttet af det aktive medborgerskab hos SDS kan også beskrives som demokratiserende. Deltagerne opnår at kunne handle på deres udfordringer, og når mennesker kan handle i deres eget liv og i samfundet får de ”*en stemme”* – og bliver til fuldgyldige medlemmer.

**Hvordan engageres mennesker i aktivt medborgerskab?**

Mine undersøgelser viste, at aktivt medborgerskab forudsætter, at det er meningsgivende for den enkelte deltager. Mening afhænger for deltagerne på SDS af følgende tre faktorer:

* at gøre noget for sig selv
* at gøre noget for andre gennem at bruge sine kompetencer og erfaringer
* at føle sig inkluderet og værdsat i fællesskab, som sammen skaber løsninger på meningsfulde opgaver

At gøre noget for sig selv betyder, at det aktive medborgerskab må medføre at deltageren udvikler sig personligt og mærker større grad af personlig frihed til at handle og løse egne udfordringer. Arbejdet skal give personlig handlekraft og dermed en større følelse af at kunne selv. Det giver en følelse af autonomi og frihed (Ryan & Deci, 2000).

Det er særdeles meningsgivende for deltagerne at kunne benytte egne erfaringer og kompetencer til at kunne hjælpe andre. Deltagere som har ”levede erfaringer” med at gennemgå svære og hårde forandringer finder stor mening i at kunne hjælpe andre i lignende situationer.

Deltagerne finder yderlige stor mening i at være en del af et skabende fællesskab, som arbejder på at løse for dem vigtige samfundsmæssige problemstillinger. Derudover er det vigtigt og meningsgivende for deltageren at blive værdsat og accepteret, som et unikt menneske - fremfor at skulle præstere for at blive anerkendt. Det handler om at høre til.

Alle tre meningsgivende elementer skal fremmes for at sikre stort engagement og deltagelse.

**Hvordan støttes mennesker i aktivt medborgerskab?**

Nedenstående figur viser mit forslag til en social innovations proces, som er en videreudvikling af SDS innovationsmodel til støtte af aktivt medborgerskab. SDS støtter mennesker, som tager sagen i egen hånd ift. en udfordring, et problem eller indignation, som de har erfaret i deres hverdag. Denne indignation gøres til fællesskabets sag og løsninger udarbejdes i fællesskabet.

Modellen illustrerer en iterativ proces, som gennemløber nogle faser (illustreret ved en spiral) fra individuel indignation til fælles vision; til mobilisering af commited fælleskab; til idé og hurtig handling; til læring. Modellen indeholder beskrivelser for hensigt og mål i de enkelte faser (orange bokse), og tilhørende forslag til tiltag og aktiviteter (grønne bokse).

Modellen er rammesat af tre overordnede bevægelser eller rum, som man som facilitator af processen skal være sig bevidst. Den første del af processen er karakteriseret ved *rum for deltagelse*. Den anden del af processen er karakteriseret ved *rum for handling*. Den tredje del er karakteriseret ved *rum for refleksion*.

*Rum for deltagelse:*

Rum for deltagelse handler om at skabe betingelser for, at processen kan forløbe fra individuelt erfaret problem eller indignation til en fælles sag, hvor en gruppe af deltagere er commitede. Der skal her skabes et kommunikativt rum, som er præget af anerkendelse, ligeværd og værdsættelse, så alle stemmer kan blive hørt. Dette skal gøres gennem ledelse i øjenhøjde og gennem en kultur, hvor den enkelte deltager er værdsat og accepteret alene ved sin tilstedeværelse.

Som vist i anden fase er det essentielt at få sagens intention og vision gjort helt tydelig for at kunne kommunikere budskabet og få flere folk til at deltage.

For at forstå intention og vision præsenteres et eksempel fra sagen Specialeklubben (Sager der Samler, u.å).

Kresten havde en hård tid med skrivningen af sit speciale og endte med at blive syg

af processen. Kresten fik efterfølgende et ønske om at hjælpe andre med at undgå at blive syge på grund af specialeskrivning. Han kom derfor ned til SDS for at arbejde med denne indignation og personlige erfaring. Den fælles intention og vision, som samler mennesker lyder: *Specialeklubben vil udvikle et nyt læringsmiljø for specialestuderende, som skaber personlig og faglig vækst i specialeprocessen* (Sager der Samler, u.å).

En intention og vision er karakteriseret ved på samme tid at indeholde den samfundsmæssige udfordring og drømmen om løsninger. Det er essentielt at intensionen og visionen er åben og indeholder muligheder for mange forskellige løsningsforslag. I specialeklubben er der f.eks. mange løsninger til udviklingen af et læringsmiljø, som skaber personlig og faglig vækst. Intensionen og visioner skaber rum for deltagelse, da alle kan sige til intentionen.

Når intentionen er gjort helt tydelig kan deltagerne gå ud i verden og få flere folk til at forholde sig til intentionen, og derigennem opnå nye indsigter og viden. Dette gøres ved at komme i kontakt med vidt forskellige mennesker, som kan have en interesse i sagen. I modellen er dette illustreret ved, at sagen belyses 360 grader rundt. I sagen Specialeklubben er det naturligvis interessant for studerende at deltage, men derudover kan det også være interessant for f.eks. universiteter, undervisere, vejledere, a-kasser, jobcentre m.fl.

Det er vigtigt at holde sagen åben for at give folk lyst til bidrage og deltage. Derudover er det essentielt at få så mange input inden idé og handling påbegyndes. Udfordringer er ofte, at deltagere ønsker at gå efter den første idé til løsning af sagen.

*Rum for handling:*

Dette rum skal give deltagerne mulighed for at få idéer og handle for derigennem at få feedback. Her handler det om at skabe betingelser for at deltagerne eksperimenterer og lærer.

Når der er skabt et commited fællesskab om sagen er næste skridt at få en idé, som deltagerne kan handle på. En idé målretter og skaber handlekraft. Det essentielle i denne fase er, at deltagerne ikke har skabt sig langsigtede mål, men i stedet efterprøver idéerne i hurtige handlinger. Dette gøres gennem at skabe prototyper og eksperimentere. Målet er at lære gennem at handle. Moralen er her, at det første skridt skal tages for at det næste skridt kan tages.

*Rum for erfaringer:*

Her skabes betingelser for at deltagerne reflekterer sammen over antagelser, oplevelser og resultater for at lære. Der skal naturligvis skabes rum for samtale og refleksion gennem hele processen, men dette skridt handler om en formsat refleksion. Her skabes der rum for at sags-gruppen kan få vendt oplevelser, resultater og erfaringer for at kunne udvikle sagen og sætte retning.

Figur. Projekt spiral til social innovation



Konklusion:

Skabelse af aktivt medborgerskab forudsætter, at det er meningsgivende for det enkelte individ at deltage. Meningen opnås gennem, at deltageren gør noget for sig selv samtidig med at gøre noget for andre – og gør det i et inkluderende, ligeværdig og værdsættende fællesskab.

Aktivt medborgerskab skal tage udgangspunkt i den enkeltes udfordringer, men samtidig række ud over egne udfordringer. Derudover skal der skabes rum for deltagelse, handling og refleksion.